SL Uradni list Evropske unije C 205/22

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2014/C 205/11)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„Pecorino crotonese“

No CE: IT-PDO-0005-01111 – 13.05.2013

ZGO ( ) ZOP ( X )

1. Ime

„Pecorino crotonese“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz 1. točke

Sir z zaščiteno označbo porekla „Pecorino crotonese“ je trdi, napol kuhan sir, ki se proizvaja izključno iz polnomastnega ovčjega mleka.

Ko se navedeni proizvod da na trg kot sveži, poltrdi, zoreni sir ali sir za ribanje, ima spodaj navedene fizikalne lastnosti. Oblika: valjasta z ravnima ploskvama ter ravnim ali rahlo izbočenim obodom. Teža: med 0,5 in 5 kg; siri, ki zorijo več kot šest mescev, lahko tehtajo do 10 kg. Velikost: razlikuje se glede na težo sira – za težo med 0,5 in 5 kg je višina oboda med 6 in 15 cm, premer ploskev pa med 10 in 20 cm; za težo nad 5 kg je višina oboda med 15 in 20 cm, premer ploskev pa med 20 in 30 cm.

Vsebnost maščobe v suhi snovi ne sme biti pod 40 %; vsebnost beljakovin ne sme biti pod 25 g/100 g; vsebnost vode ne sme biti pod 30 g/100 g; na siru so dobro vidni odtisi košare, uporabljene za izdelavo.

„Pecorino crotonese Fresco“ (sveži sir): skorja je bele ali svetlo slamnate barve. Okus je izrazit, sladek in nekoliko kiselkast; skorja je tanka, na njej pa so jasno vidni odtisi košare. Testo je mehko, homogeno, kremasto in mlečno belo ter ima malo luknjic.

„Pecorino crotonese Semiduro“ (poltrdi sir): debela skorja rahlo rjave barve. Okus je intenziven in skladen. Poltrdo testo je čvrsto in ima malo luknjic.

„Pecorino crotonese Stagionato“, dolgo zoreni sir (več kot šest mesecev): skorja, ki je trda in rjava, je lahko prekrita (premazana) z oljčnim oljem ali usedlino oljčnega olja. Okus je intenziven in izrazit z zelo rahlim pikantnim priokusom. Testo je svetlo slamnate barve in ima malo luknjic.

Organoleptične lastnosti: sir pri pokušanju po odprtju oddaja rahel vonj po ovčjem mleku, ki oblikuje skladno mešanico z drugimi značilnimi vonji, kot so vonj po senu, zrelih travniških rastlinah, lešnikih in dimu.

3.3 Surovine (samo za predelane proizvode)

Mleko: surovo polnomastno ovčje mleko, toplotno obdelano ali pasterizirano v skladu z veljavnimi predpisi.

Sirilo: trdno kozličkovo sirilo.

Dovoljena sta razvoj mlečnih fermentov, naravno vsebovanih v mleku, pri sirjenju in uporaba naravnih fermentov iz sirotke (sieri innesti) ali mleka (lattoinnesto), navzočih na območju proizvodnje ali izvirajočih iz njega.

Sol: kamena sol (NaCl).

3.4 Krma (samo za proizvode živalskega izvora)

Osnovni letni obrok sestavlja pretežno krma z opredeljenega geografskega območja. Živali, od katerih se pridobiva uporabljeno mleko, se prehranjujejo pretežno na pašniku z zeleno krmo in nefermentiranim senom, ki sta pridelana na območju proizvodnje. Prehrana se lahko dopolni s koncentrati brez gensko spremenjenih organizmov (GSO), ki izvirajo z opredeljenega geografskega območja, zlasti v zimskem obdobju, ko se ovce ne morejo pasti. Dopolnilne krmne mešanice lahko sestavljajo največ 40 % letnega obroka. Živali se delno vzrejajo na prostem; črede se lahko prosto pasejo in zvečer vrnejo v stajo, toda živali so pod nadzorom, cepljene in po potrebi zdravstveno oskrbovane. Črede se pasejo od septembra do junija.

3.5 Posebni proizvodni postopki, ki jih je treba izvajati na opredeljenem geografskem območju

Vzreja živine, prireja mleka, sirjenje in zorenje.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

ZOP „Pecorino crotonese“ se trži cel ali v kosih v skladu z veljavno ureditvijo. Na etiketah kosov sira „Pecorino crotonese“ so poleg informacij o zakonskih obveznostih navedeni: logotip sira „Pecorino crotonese“, ki mu sledita navedba „Denominazione di Origine Protetta“ („Zaščitena označba porekla“) ali kratica „D.O.P.“ („ZOP“), znaki Unije ter po potrebi napotitve na ureditev EU, naziv podjetja in naslov proizvajalca ali polnilnice. Pri proizvodih, namenjenih za mednarodne trge, se lahko navedba „Zaščitena označba porekla“ in logotip EU navedeta v jeziku ciljne države. Logotip proizvoda je sestavljen iz dveh delov: na levi je grafična podoba in na desni napis. Logotip je treba odtisniti na sir z vročim ali reliefnim žigom, napis pa mora biti na obodu.

4. Kratka opredelitev geografskega območja

Območje proizvodnje in zorenja sira obsega celotno upravno ozemlje naslednjih občin v pokrajini Crotone: Belvedere Spinello, Caccuri, Carfizzi, Casabona, Castelsilano, Cerenzia, Cirò, Cirò Marina, Cotronei, Crotone, Crucoli, Cutro, Isola di Capo Rizzuto, Melissa, Mesoraca, Pallagorio, Petilia Policastro, Rocca di Neto, Roccabernarda, San Mauro Marchesato, San Nicola Dell’Alto, Santa Severina, Savelli, Scandale, Strongoli, Umbriatico, Verzino; celotno upravno ozemlje naslednjih občin v pokrajini Catanzaro: Andali, Belcastro, Botricello, Cerva, Cropani, Marcedusa, Petronà, Sellia, Sersale, Simeri Crichi, Soveria Simeri, Zagarise; celotno upravno ozemlje naslednjih občin v pokrajini Cosenza: di Bocchigliero, Calopezzati, Caloveto, Campana, Cariati, Cropalati, Crosia, Mandatoriccio, Crosia, Paludi, Pietrapaola e San Giovanni in Fiore, Scala Coeli, Terravecchia.

5. Povezanost z geografskim območjem

5.1 Posebnosti geografskega območja

Območje proizvodnje je geografsko, zgodovinsko in kulturno enotno ter v veliki meri sovpada z ozemljem Marchesato di Crotone, ki od leta 1390 našega štetja označuje zadevno območje.

Območje proizvodnje poseljujejo ilovnati hribi iz pliocena, značilni za pokrajino Crotone, na njegovem robu pa se razteza gorati pas pokrajine Crotone, in sicer od visoke planote Sila Piccola do visoke planote Sila Grande. To geografsko območje je med seboj fizično močno povezano: na visoki planoti Sila so namreč številni poletni naravni pašniki za črede, ki se pasejo po hribih, ležečih med navedenimi gorami in Jonskim morjem. Posebna topografija tega območja vpliva na lokalno podnebje, za katero so značilne mrzle zime in vroča poletja, pri čemer so temperaturne spremembe razmeroma majhne, stalna in relativna vlažnost pa sta v povprečju 58-odstotni.

Območje proizvodnje sira „Pecorino crotonese“ vključuje 398 ovčerejcev, ki imajo skupaj približno 49 000 glav živine, pri čemer je bila v zadnjih desetih letih zabeležena približno 4-odstotna rast za razliko od trenda, opaženega v celotni Italiji.

Način vzreje je sistem delne paše na prostem, skupaj s prigonom čred na planino in z nje. Območje proizvodnje ponuja velike možnosti za pašo (delež glav velike živine (GVŽ) na pašnikih in trajnem travinju je skupaj več kot 40-odstoten), na njem pa rastejo družine rastlin, ki z zootehničnega vidika ne veljajo za zanimive in jih celo uvrščajo med plevel, na obrobnih območjih, značilnih za območje proizvodnje, pa jih je obilo. Paša na navedenem območju je dovolj enakomerna. Floro naravnih pašnikov na območju Marchesato sestavljajo pretežno sveže rastlinske vrste, kot so lokalni ekotipi ljuljke, detelje, cikorije, medenice in lucerne.

Poklic sirarskega mojstra je na zadevnem območju dokaj ugleden ter priča o dolgi in dobro ustaljeni tradiciji. Poleg tega je družinska izdelava sira omogočila, da so se povsem ohranile tehnike, ki so se uporabljale nekoč. Znanje in izkušnje sirarjev so pomemben dejavnik posebnosti tega sira, ki se izdeluje ročno. Zato je bistveno, da zna sirarski mojster določiti pravi trenutek usirjenja mleka, preden razdrobi sirnino na koščke v velikosti riževega zrna z lokalnim orodjem, imenovanim miscu. To orodje zaradi svoje oblike omogoča energično drobljenje sirnine in s tem odstranitev velike količine maščob; ostanki sirotke mlečnega videza, ki jih tu imenujejo lacciata, so znamenje, da je bilo testo ustrezno obdelano. Pomembna postopka sta tudi frugatura (mešanje s tanko paličico) in ročno stiskanje sirnine, ki potekata pred oblikovanjem v košarah. Sirnina se po izvedbi teh postopkov znova meša in obrača, nato se znova stiska v košarah, nazadnje pa se potopi v lacciato (sirotko). Temu sledi postopek kisanja sira, ki lahko traja en ali več dni in se izvaja pred postopkom zorenja. Med zorenjem se na površini sira razvijejo nekatere značilne plesni, ki jih sirarski mojster nadzira in mora znati prepoznati, da bi lahko razločil ustrezno zorene kose od tistih, ki jih je treba izločiti. Sirarski mojster mora med zorenjem določiti tudi natančen trenutek za obračanje, krtačenje ali spiranje sirov ter premazovanje z oljčnim oljem ali usedlino oljčnega olja.

5.2 Posebnosti proizvoda

Za sir „Pecorino crotonese“ so značilni:

— rahel vonj po ovčjem mleku, ki oblikuje skladno mešanico z drugimi značilnimi vonji po senu, zrelih travniških rastlinah, lešnikih in dimu, pri čemer noben posebej ne prevladuje oziroma kvečjemu rahlo prevladuje vonj po ovčjem mleku,

— testo je čvrsto in ima malo luknjic. V ustih je čvrsto in precej neprožno; pri žvečenju je čutiti zrnato strukturo, zrna pa se v ustih dobro raztopijo, če se močno prežvečijo; zaznati je mogoče vsebnost maščob, hkrati pa sir ne daje občutka maslene teksture; učinek žvečenja in telesna toplota dajeta enak aromatični občutek kot pri rezanju, če ni še celo polnejši in izrazitejši, zlasti med požiranjem; na tej točki značilna aroma napolni usta; obdrži se dolgo in daje prijeten občutek,

— vidni odtisi košare na siru.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

— Posebnost tako imenovanega sistema delne vzreje na prostem je v tem, da prehrano živali sestavlja pretežno divja flora z opredeljenega geografskega območja. Sir „Pecorino crotonese“ ima svojo značilno aromo zaradi nekaterih sestavin, kot so terpeni in seskviterpeni, ki jih v znatnejši količini vsebujejo samo nekatere družine rastlin, kot so trave, kapusnice, kobuljnice, nebinovke, pa tudi druge, ki jih ovce tradicionalno pasejo. Pri krmnih kulturah pa je delež teh sestavin majhen ali celo zelo majhen. Ker so te sestavine zelo aromatične in povezane s čisto posebnimi rastlinami, njihova vsebnost v siru kaže na območje, kjer so se živali pasle. Organoleptične lastnosti sira „Pecorino crotonese“ namreč določa divja mikroflora. Tradicionalna praksa sezonskih premikov čred poleg tega omogoča zaščito ovac pred okoljskim stresom in pomanjkanjem hrane v obdobjih poletne vročine, s tem pa se lahko tudi ohranijo aromatične sestavine v mleku.

— Podnebje na navedenem območju odločilno vpliva na postopek zorenja in pripomore k posebni strukturi sira „Pecorino crotonese“. Stopnja vlažnosti, značilna za območje proizvodnje, je stoletja prispevala k določitvi tehnik zorenja in je pomemben naravni vpliv, ki omogoča zorenje sira. Za ustrezno zorenje proizvoda stopnja vlažnosti ne sme biti niti previsoka, saj se sicer sir lahko ne bi popolnoma posušil, niti preveč spremenljiva, da bi se celotno obdobje zorenja zagotovili enotni pogoji. Stalnost stopnje vlažnosti omogoča postopno zorenje sira „Pecorino crotonese“, ki tako pridobi značilno fizično strukturo, za katero sta zlasti značilni čvrstost in nenavzočnost luknjic v testu.

— Neločljiva povezanost med proizvodom in prebivalci tega območja zaradi tehnike sirjenja, ki je zapuščina stoletne tradicije lokalnih sirarskih mojstrov, je omogočila ohranitev ugleda pokrajine Crotone v zvezi s predelavo mleka. Zaposlovanje skoraj izključno družinskih članov po eni strani zagotavlja neprekinjenost tradicije, po drugi strani pa potrjuje visoko stopnjo specializacije in obrtniški značaj proizvodnje, ki ostaja neizogibno povezana s človeškimi viri, ki drugje niso na voljo. Te tehnične kompetence so izjemno pomembne, ker se nekatere naloge v postopku izvajajo ročno: to je pri usirjenju, dajanju v modele ter različnih postopkih obdelave sira in njegovega nadzora med zorenjem.

— Uporaba naravnih fermentov iz sirotke (sieri innesti) ali mleka (lattoinnesto), navzočih na območju proizvodnje ali izvirajočih iz njega ustvarja pomembno mikrobiološko vez z območjem proizvodnje. Sirotka iz mleka, ki se proizvaja lokalno, zagotavlja značilne mlečne bakterije z območja porekla in s tem prispeva k posebnosti proizvoda.

„Pecorino Crotonese“ je sir, ki je sestavni del podeželskega okolja, ustrezajoč območju proizvodnje. Podatki iz davnih obdobij, ki segajo v čas pred srednjim vekom, pričajo o njegovi proizvodnji, listine iz 16. stoletja pa govorijo o izvozu tega proizvoda. Sir se je med avstrijsko vladavino (1707–1734) na veliko izvažal. Na začetku januarja leta 1712, v Neaplju, je duhovnik Giacinto Tassone di Cutro neapeljskemu trgovcu Aniellu Montagni prodal „200 cantara sira iz Crotoneja iz te sezone tekočega leta, ki ni napihnjen in ga niso obglodali črvi ter je brez luknjic in razpok“. Podobno se je ime „Pecorino crotonese“ zadnjih petindvajset let neprekinjeno uporabljalo na trgovskih etiketah in s strani organizacije lokalnih rejcev, poleg tega pa so ta proizvod poskušali zunaj navedenega območja večkrat posnemati.

Sklic na objavo specifikacije

(člen 5(7) Uredbe (ES) št. 510/2006) (3)

Ministrstvo je začelo nacionalni postopek ugovora z objavo predloga v zvezi z ZOP „Pecorino crotonese“ v Uradnem listu Italijanske republike št. 46 z dne 23. februarja 2012.

Celotno besedilo specifikacije proizvoda je na voljo na: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijsko, prehrambno in gozdarsko politiko (http://www.politicheagricole.it), kjer v desnem zgornjem kotu zaslona izberete „Qualità e sicurezza“ (Kakovost in varnost) (v desnem zgornjem kotu zaslona) in nato „Disciplinari di Produzione all’esame dell’UE“ (Specifikacije, predložene v pregled EU).

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Glej opombo 2.